section_heading: Životopis
paragraph_text: Svoj prvi igrani film režirao je 1995. godine. Bio je to TV film Očev pištolj. Poslije toga snimio je više dugometražnih dokumentarnih filmova za RTS i HRT. Snimao je za RTS priloge za emisiju “Verski mozaik”, tj. religijski program RTS-a. Snimio je preko 50 desetominutnih fimskih priloga o kršćanskim crkvama, na području Beograda, Vojvodine i Srbije. Za dokumentarni program HRT a snimio je tri dugometražna dokument filma i više reklamnih i propagandnih filmova. Više godina radio je filmove u FRZ-u. Ercegović i suradnici su za dva TV igrana filma osvojili nekoliko nagrada na film festivalima kratkog metra. Nakon toga potencijale je usmjerio ka snimanju filmskog serijala "Znameniti Hrvati Vojvodine i Srbije". Na tu je ideju došao radeći na RTS-u i snimajući filmske priloge o kršćanskim crkvama. Zaključio je da bi svojim radom mogao pomoći poboljšanju statusa i položaja Hrvata u Beogradu i Srbiji, pa je došao na ideju da uradi film o Hrvatima s tog područja, tako što bi kronološki prikazao sva važna i interesantna događanja, počev od njihova doseljavanja pa do dvadesetog stoljeća. Nakon što je napisao scenarij i obratio se HRT-u, snimljen je film Srijem u vremenu i prostoru koji je na HRT-u emitiran u više navrata. Radeći i snimajući taj film, došla mu je zamisao snimiti serijal o znamenitim Hrvatima koji su rođeni ili, pak, živjeli i stvarali svoja najbolja djela na prostoru Beograda i Srbije. U serijalu će biti obuhvaćeni Ilija Okrugić, Josip Pančić, Matija Ban (po kome čitav dio Beograda nosi ime, Banovo brdo), Antun Gustav Matoš, Tin Ujević, Josip Štolcer Slavenski, Gustav Krklec, Stipan Filipović, Stanislav Preprek, Ivan Meštrović i drugi. Za snimanje serijala Zajednica “Tin Ujević” dobila je sredstva od Ministarstva kulture Srbije. Epizode dokumentarno-igrane serije prosječna su trajanja 45 minuta.